สมูทแอนด์อีซี่
หลังจากรับตำแหน่งมาพอสมควร อภิศักดิ์ ตันติวรวงศ์ ขุนคลังคนใหม่ ยังไม่ได้พบปะกับสื่อเจ้าถิ่นประจำกระทรวงการคลังสักครั้ง
24 ก.ย. 2558

หลังจากรับตำแหน่งมาพอสมควร อภิศักดิ์ ตันติวรวงศ์ ขุนคลังคนใหม่ ยังไม่ได้พบปะกับสื่อเจ้าถิ่นประจำกระทรวงการคลังสักครั้ง
งานเปิดตัวขุนคลังครั้งแรก ทำให้สื่อแต่ละสำนักเตรียมตั้งป้อมถามสารพัดคำถาม แต่ด้วยบุคลิกสุขุมนุ่มลึก ตามด้วยโทนเสียงสมูทแอนด์อีซี่ของท่านอภิศักดิ์ ฟังแล้วชวนเคลิ้มหลับกันเลยทีเดียว
ช่างแตกต่างกับ สมหมาย ภาษี อดีต รมว.คลัง คนก่อนที่พูดอะไรก็เสียงดังฟังชัด สไตล์ลูกทุ่ง ยิ่งถามหนักถามแรง ประเด็นยิ่งมา
แต่กับท่านอภิศักดิ์ ถามเจ๊าะแจ๊ะ ก็ตอบแบบเรียบๆ อธิบายแบบเนิบๆ แต่ไม่ยอมตกหลุมพรางสื่อง่ายๆ แม้จะช่วยกันรุมถามหลายคน ก็ไม่เป็นผล ขนาดถามว่า จีดีพีปีนี้จะเป็นเท่าไร ยังตอบแบบสบายๆ ว่าอย่าไปยึดติดที่ตัวเลขเลย
“ทีมเศรษฐกิจชุดนี้ไม่ได้เข้ามาเพื่อปั้นจีดีพีให้สูง แต่เข้ามาเพื่อประคับประคองไม่ให้เศรษฐกิจทรุดตัวไปมากกว่านี้” 
นักข่าวฟังแล้วก็ร้องเพลง “เจอะคำตอบแบบนี้เลยหมดคำถาม” ฮ่า ฮ่า